文類

文類（粵拼：man4 leoi6；英文：literary genre），又叫文體或者體裁，係指對故仔（或者文學作品）嘅分類範疇，係文學上嘅常用術語。
一篇作品所屬嘅文類可以按內容、風格、寫作技巧、以至篇幅等嘅準則嚟分，可以有多個文類，例如科學奇幻。
子文類（英文：literary subgenre）係文類再細分嘅細類。每個文類通常都會有幾個子文類。兩個同一個文類嘅故仔可以係唔同子文類。

大眾文類
内文：大眾文學
故仔同敘事體可以按好多唔同準則分做多個文類。大眾文學一般會按偏好嘅橋段分做科幻（故仔內容有想像出嚟嘅先進科技）、奇幻（故仔內容有魔法等超自然力量）以及恐怖（故仔重視令讀者覺得驚）等嘅體裁；呢啲體裁有得進一步分子文類，例如科幻就有得細分做軟科幻同硬科幻兩種－前者指故仔入面先進科技完全係老作嘅，而後者就係指故仔啲先進科技真係有現實基礎、科學上準確嘅；而且一個故仔仲可以同時屬多過一個文類－例如一個故仔可能講科學家用先進嘅遺傳工程技術整恐怖怪獸，噉呢個故仔會同屬科幻同恐怖兩個文類。
每個文類喺「能夠引起邊啲人共鳴」上都有差異。所以靠作同賣故仔嚟搵食嘅人－例如作家、編劇同出版商等－喺整好一個故仔之後，會講明個故仔屬於邊個（或者邊幾個）文類，而呢樣嘢會影響例如一本小說喺書店擺邊個書架或者喺網購網站擺邊個類別呀噉，方便讀者按文類搵自己比較有可能會鍾意嘅作品。故仔可以先分成虛構故仔同非虛構故仔，然後再分成各種文類。
喺廿一世紀初，最大（銷售量最高）嘅文類有以下呢啲：

科幻
一個 1906 年嘅科幻故仔嘅圖畫；舊嘅科幻故仔當中想像嘅科技好多時幾廿年後嘅人望到會覺得好老土。
内文：科幻
科幻（science fiction，簡稱 SF）係最重要嘅虛構故仔文類之一。廿一世紀初敘事學學界對科幻嘅定義未有一致共識，不過一般嚟講，科幻故仔背景設定會設於未來嘅世界，會有一啲（由作品出嘅年代嘅角度睇）極先進嘅科技；喺主題上，好多時都會集中於一啲當代有關科學同科技嘅哲學問題；常用嘅橋段包括咗似人嘅人工智能同埋係機械人呀噉。
對於科幻呢個文類係點定位，廿世紀美國科幻大師阿西莫夫（Isaac Asimov）就噉講：
「
科幻可以定義做文學嘅一個分枝，專門應付人對科學同科技上嘅改變嘅反應。

」
而人稱「科幻先生」（Mr. SF）嘅美國科幻作家羅拔海萊因（Robert A. Heinlein）就噉講：
「
一個能夠簡短噉概括幾乎所有科幻作品嘅定義望落係噉嘅：對未來事件嘅真實性預測－呢啲預測係穩陣噉建基於有關現實以及過去同未來嘅知識，同埋建基於對大自然同科學方法嘅重要性嘅完整理解。

」
科幻有得細分做多個子文類。其中一個常見分法係按真實度分做軟科幻（soft SF）同硬科幻（hard SF）兩種：
軟科幻指故仔入面嗰啲先進科技完全係老作嘅，根本冇現實基礎可言，而且好多時故仔內容科學上唔準確（例如連物理法則都搞唔清），出名作品有《星空奇遇記》（Star Trek）同《星球大戰》（Star Wars）等－呢啲作品有太空飛行等嘅主題，但喺科學上並唔準確，而且含有超自然成份；
硬科幻啱啱相反，指個故仔入面嗰啲先進科技真係有現實基礎，甚至乎直頭係當代科學界正喺度研究緊嘅嘢嚟嘅，而且故仔內容盡可能做到合乎當代嘅科學，出名作品有《攻殼機動隊》（Ghost in the Shell）－呢個作品當中出現嘅先進科技真係當代重視嘅技術，而且主題仲涉及對當代科學問題嘅思考。
軍事科幻（military SF）
數碼鬅客（cyberpunk）

奇幻
一個騎士喺度同隻西洋龍戰鬥；西洋龍係西方奇幻故仔入面常見嘅角色。
内文：奇幻
奇幻（fantasy）係另一個重要嘅虛構故仔文類，成日俾人攞嚟同科幻對比。喺背景上，奇幻故仔設喺虛構世界，會有一啲現實世界冇嘅超自然力量或者同現實世界唔同嘅物理法則（例如係魔法嘅存在）；喺角色上，奇幻故仔往往會涉及一啲神話同民間傳說當中嘅生物，包括高扁、精靈、以及龍等，甚至乎係作者自己想像出嚟嘅生物。奇幻故仔零舍睇重世界創建－喺作奇幻故仔嗰陣，作者往往會好俾心機建構佢哋心目中嘅魔幻世界，例如《魔戒》嘅作者就認真到為自己諗出嚟嘅魔幻世界整咗地圖，描述佢個世界係點嘅（而且佢唔係唯一一個噉做嘅奇幻作家），仲要度埋呢個魔幻世界嘅物理法則同現實世界有乜分別，以及「個世界嘅魔法點用」（要令讀者覺得個故仔有理可循）等嘅問題。
奇幻係一個充滿幻想嘅文類，而美國奇幻大師佐治·R·R·馬田（George R. R. Martin）就噉樣描述奇幻文學：
「
奇幻（嘅世界）係銀同猩紅、靛青同天藍、帶有金同青金脈嘅黑曜岩。現實（嘅世界）係膠合板同塑膠，用泥啡同單調橄欖色砌出嚟。奇幻陣味似夏灣拿辣椒同蜜糖、肉桂同丁香、一分熟嘅紅肉同好似夏天一樣咁甜美嘅紅酒。現實係豆同豆腐，最尾就得灰燼。

」
奇幻文學係一個大類，底下仲有好多子文類。其中一個將奇幻分類嘅做法係按「個虛構世界有幾虛構」分做古典奇幻（high fantasy）同當代奇幻（contemporary fantasy）等嘅類別：
古典奇幻背景設於高度虛構嘅世界，個故仔世界有獨立於現實世界嘅物理法則（但自身喺物理上內在一致）同地點；古典奇幻嘅出名作品有《魔戒》（Lord of the Rings）同由佐治·R·R·馬田作嘅《冰與火之歌》（A Song of Ice and Fire），以冰與火之歌為例，冰與火之歌舞台主要設於維斯特絡（Westeros）呢個虛構嘅大陸（作者有為維斯特絡畫咗多幅地圖），喺呢個特殊嘅奇幻世界當中，一個季節閒閒地可以維持成幾年咁耐嘅時間，而個故仔開始嗰陣啱啱係維持咗近乎十年嘅夏天就嚟結束（同現實唔一樣嘅物理法則），維斯特絡以北嘅地方長年積雪（特色地點），而且有某啲得人驚嘅類人生物喺嗰度，等緊冬天來臨嘅機會侵略維斯特絡（衝突）。
當代奇幻背景都係設於虛構嘅世界（定義上屬奇幻），但個虛構世界同作者身處嘅世界好相似，除咗可能有魔法之外，基本上同現實世界冇乜大分別，而且故仔會出現現實世界嘅地點；當代奇幻出名嘅作品有《哈利波特》－哈利波特背景設於一個虛構版本嘅廿世紀尾英國，呢個英國同現實嘅英國冇乜大分別（而且故仔仲有提及現實英國嘅地點），但就係有魔法同魔法生物嘅存在。
歷史奇幻（historical fantasy）
黑暗奇幻（dark fantasy）
都市奇幻（urban fantasy）
英雄奇幻（heroic fantasy）
武俠
神魔
異世界（いせかい）

愛情
内文：愛情小說
愛情（romance）係另一個有影響力嘅虛構故仔文類。定義係故仔內容集中於講人之間嘅浪漫關係。喺角色設定上，愛情故仔基本上實會有兩個主角，通常（但唔一定）係一男一女；背景設定視乎子文類而定－當代愛情故仔設喺作者身處嘅世界，奇幻愛情講嘅故仔係設喺奇幻世界入面嘅浪漫關係，而科幻愛情講嘅故仔就設喺未來世界嘅浪漫關係，主題好多時涉及科技點影響人嘅浪漫關係... 等等；响情節上，愛情故仔通常集中於兩個主角點樣克服佢哋喺段關係當中遇上嘅難關（例如係父母反對），最後有情人終成眷屬。
當代愛情故仔（contemporary romance）係指背景設於作者身處嘅時代嘅愛情故仔，係愛情故子當中最大嗰類，出名嘅作品有 1813 年出嘅《傲慢與偏見》（Pride and Prejudice）－呢個作品圍繞英國鄉紳貴族嘅成長同感情問題（作者身處嘅時代），故仔講男女主角分別性格上有缺點－男主角為人高傲、女主角容易對人評頭品足同產生偏見（角色以及衝突嘅可能性），但及後同對方相處之後，學識克服自己嘅缺點，最後成婚。《傲慢與偏見》呢份作品有陣時因為設喺 19 世紀早期而俾人分類做古代愛情故仔，但原則上，因為個故仔設於作者身處嘅時代，所以算係當代愛情故仔。
超自然愛情故仔（paranormal romance）係指故仔當中涉及超自然元素嘅愛情故仔，出名作品有《吸血新世紀系列》（Twilight），吸血新世紀故仔講一個十零歲嘅人類後生女愛上咗一個成 104 歲嘅吸血鬼，呢隻吸血鬼屬一個飲動物血唔飲人血嘅吸血鬼家族，及後有第個吸血鬼家族嘅成員嘗試傷害女主角（衝突）。呢個故仔屬愛情故仔，因為情節集中於男女主角嘅戀愛關係，同時又涉及咗吸血鬼呢個超自然元素。
同性戀愛情故仔（homosexual romance）
愛情故仔係古典嘅芭蕾舞劇當中最常見嘅故仔類型。好似係舉世聞名嘅《天鵝湖》（Swan Lake）噉，天鵝湖取材自俄羅斯嘅民間故事，唔同版本嘅天鵝湖喺幕嘅鋪排、編舞同埋某啲情節等各方面有所唔同，但共通點係故仔上會跟返個大方向：多數版本嘅天鵝湖有三至四幕，第一幕講王子開舞會慶祝生日，俾母后催佢結婚，王子因為噉覺得唔開心，跟住決定同佢朋友去湖邊打獵散心；第二幕就講王子去到湖邊，差啲想搵箭射隻天鵝嗰陣，見到嗰隻天鵝變咗做個公主，得知公主受邪惡魔法師詛咒，變咗做天鵝，喺某啲時間先可以化做人身，兩個人然後仲鍾意咗對方；喺跟住落嚟嗰一到兩幕當中，邪惡魔法師會嘗試阻礙兩人嘅戀情。最後結局視乎版本而定－有啲版本大團圓結局，講王子同公主最後合力打低邪惡魔法師解開詛咒，又有啲版本係悲劇收場，講公主俾邪惡魔法師捉走變唔返做人。成齣芭蕾舞劇個故仔重點都係在於王子同公主之間嘅戀情。
《天鵝湖》王子同公主共舞嘅一幕；芭蕾舞係一種靠舞蹈同音樂敘述故仔嘅藝術－舞蹈員唔講嘢，齋靠跳舞嘅表情同動作表達飾演嘅角色，配以適當嘅配樂同佈景，向觀眾傳達故仔嘅情節。